**MOZGALMAS HÉT VOLT!**

Csapatunk a REAC Futball csapata a héten két fontos mérkőzést játszott. Szerdán Budafokon a Budapest Kupa döntőjében a Kelen SC -vel mérkőztünk meg. Sajnos a Kupa megvédése nem sikerült, 120 perces játékidő után a 1:1-es végeredménynél a 11-es párbajt elvesztettük.

Lászka Balázs vezetőedző értékelése a Kupadöntőről:

Örülünk, hogy eljutottunk a Budapest Kupa döntőjébe. Több lehetőségünk is volt a játékidőben a mérkőzés eldöntésére, de sajnos nem sikerült. A 11-es párbajok végkifejlete általában kiszámíthatatlan. A bajnokságban talán a legnagyobb ellenfelünk a Kelen SC. A Kupadöntőn fontos tanulságokat szűrtünk, szűrhettünk le, megtapasztalhattuk ellenfelünk erényeit, hiányosságait. A bajnokság utolsó fordulójában hazai pályán fogunk megmérkőzni a Kelen SC-vel és remélhetőleg a tapasztalatok leszűrése után legyőzzük őket.

Nem nagyon volt időnk a sokat morfondírozni a Kupadöntő elvesztésén, mert nyakunkon volt a következő bajnoki mérkőzés az UNIONE gárdája ellen. Idegenben mértük össze erőnket velük. Nem lebecsülendő ellenfelek mivel negyedik helyen állnak a bajnokságban és bizony, amikor pályára lépnek játékosaik több száz NB I-es meccs rutinnal a lábukba állnak ki. A magunk által kiírt nem hivatalos nyolc mérkőzéses mini bajnokságban ez volt a második forduló.

A mérkőzés a III. kerület pályáján, műfüvön zajlott le. Már a mérkőzés elejétől is megpróbáltunk nagy iramot diktálni, hogy ellenfelünk rutinos játékosait hibára késztessük. Az első negyedórában több kisebb lehetőséget elpuskáztunk, de lehetett látni, hogy csapatunk a mérkőzés ezen időszakában is jól mozog. Erőfeszítésünk a 14. percben góllá érett. Jobboldali beadás Balázs Bálint részéről, talán egy kicsit lecsúszott ugyan, de a labda így is a hosszú kapufa belső élére pattant és a kapufáról kifelé jövő lasztit Törőcsik Bence 2 méterről a hálóba pofozza. 1:0. Teljesen megérdemelt a vezetésünk. Továbbra is nyomás alatt próbáltuk tartani az ellenfelünket, ami a 18. percben újabb góllá érett. Baloldali akció, Balázs Ricsi remek labdát kap a 16-os vonalánál Kasza Danitól, kilép a védők közül és laposan a hosszú sarokba gurít. 2:0. Ellenfelünk szórványos akciókkal kísérletezik, de az első félidőben összesen egy lövésig, egy helyzetig jut el a mérkőzésen. Mi tovább támadtunk, záporoztak a beadások a kisebb-nagyobb lehetőségek, de az első félidőben már több gól nem született. Félidei eredmény 2:0. Teljesen megérdemelt ilyen arányban is a vezetésünk és mindenkinek az a véleménye, hogy addig üssük a vasat amíg forró, tehát nem szabad visszaállni a második félidőben. Nem is tettük ezt. Törőcsik Bence a 49. percben pontot tett az i-re. Szabadrúgáshoz jutunk a 16-os vonala környékéről, Huszárik Zsolt ügyesen középre gurít és a jól érkező Törőcsik Bence megszerzi laposan 7 méterről második gólját. 3:0. Annak ellenére, hogy a harmadik gólunk eldöntötte véglegesen a mérkőzést továbbra is próbáltuk ellenfelünket hibára kényszeríteni. Negyedik gólunk egy nagyszerű 25 méterről leadott lövésből születik. Bartucz Martin vezeti fel a labdát, mivel nem támadják meg lövésre szánja el magát és védhetetlenül bombáz az ellenfél kapujába a 73. percben. 4:0. A találkozó hátralévő idejében már több gól nem esik, így a végeredmény 4:0 javunkra.

Lászka Balázs vezetőedző értékelése:

Nagyon jó erőkből álló, jó csapatot győztünk le magabiztos játékkal. Céljaink eléréséhez jó utón járunk.

A verkli megy tovább, újabb komoly megmérettetés vár ránk. Pénteken 19h-kor hazai pályán az Újpest II-es csapatával mérjük össze erőnket. Nem becsülhetjük le leendő ellenfelünket, alaposan fel kell készülni rájuk, de azt gondoljuk, hogy csapatunk, ha hozza a formáját megnyeri a mérkőzést.

Várjuk Kedves Szurkolóinkat a mérkőzésre!

HAJRÁ REAC!

Kiss István György